Maskers in buitelug nie meer nodig – RamaphosaPres. Cyril Ramaphosa (Foto: GCIS) Die dra van gesigsmaskers wat die neus en mond bedek is nie meer verpligtend in die buitelug nie, maar wel nog binnenshuis. Pres. Cyril Ramaphosa het die land Dinsdagaand toegespreek oor verwikkelings in die regering se reaksie op die Covid-19-pandemie. Die president se toespraak volg ná vergaderings met die nasionale koronavirusbevelsraad, die president se koördineringsraad en die kabinet. Volgens Ramaphosa is die land gereed om na ’n nuwe fase in die bestuur van die pandemie te beweeg. Daar is tydens die vergaderings besluit om sekere van die Covid-19-regulasies te verslap. Ramaphosa sê hoewel die pandemie nog ver van verby is, is die lewe (en ekonomie) stadig maar seker besig om terug te keer na normaal. Die land verkeer tans in vlak 1 van die hantering van die pandemie. “Die pandemie het die afgelope twee jaar ons lewens gevorm en verander hoe ons werk, reis, aanbid, sosialiseer en sport kyk. Dit het die loopbane van baie mense, sowel as die land se ekonomie verpletter,” het Ramaphosa gesê. Volgens Ramaphosa word daar ná vier vlae van infeksie al hoe minder mense siek en word minder sterftes aangemeld. Hy sê die land se gesondheidstelsel het die afgelope twee jaar ook versterk in die bekamping van die pandemie. Volgens wetenskaplikes het tussen 60% en 80% van die bevolking een of ander vorm van immuniteit teen die virus. Ongeveer 48% van volwassenes het ook ten minste een entstofdosis al ontvang. Ramaphosa het aangedui dat die nasionale ramptoestand opgehef sal word sodra openbare kommentaar oor die voorgestelde konsepregulasies afgehandel is. Lede van die publiek het kans tot Vrydag 15 April om kommentaar op of vertoë oor die voorgestelde regulasies in te dien. “Dit beteken wel nie die einde van die pandemie nie, dit beteken net dat die wyse hoe ons dit bestuur, verander. Ons gaan steeds met die virus in ons midde leef.” Ramaphosa het die volgende aangepaste regulasies aangekondig: Hierdie maatreëls sal Woensdag in die Staatskoerant publiseer word en is meteen van krag.